O Αντώνης Ψάλτης μαγειρεύει φασόλια στη γάστρα με λαχανικά
Γνωστοί σεφ μαγειρεύουν από το σπίτι τους για τον Γαστρονόμο και μας στέλνουν comfort συνταγές. Σήμερα ο σεφ Αντώνης Ψάλτης μαγειρεύει φασόλια στη γάστρα.
350 γρ. ξερά φασόλια, μουλιασμένα αποβραδίς, 150 γρ. κρεμμύδι ξερό, ψιλοκομμένο, 1 σκελίδα σκόρδο, ψιλοκομμένη, 120 γρ. καρότο, κομμένο σε κυβάκια, 100 γρ. σελινόριζα, κομμένη σε κυβάκια, 100 γρ. πράσο, ψιλοκομμένο, 350 γρ. ντομάτες ψιλοκομμένες, ξεσποριασμένες και ξεφλουδισμένες, 2 φύλλα δάφνης, 70 ml κόκκινο ημίγλυκο κρασί, 1 φλιτζ. εξαιρετικό παρθένο ελαιόλαδο, αλάτι, πιπέρι φρεσκοτριμμένο, 2 κουτ. σούπας μαϊντανός,  ψιλοκομμένος, 1 κουτ. σούπας πελτέ ντομάτας (προαιρετικά)
Για να φτιάξουμε τα φασόλια στη γάστρα με λαχανικά, ξεκινάμε στραγγίζοντας τα φασόλια και τα βράζουμε σε άφθονο νερό, σε μέτρια φωτιά, για περίπου 1 ώρα ή μέχρι να μαλακώσουν. Κρατάμε λίγο από το νερό που έβρασαν για αργότερα.Βάζουμε ένα αντικολλητικό τηγάνι στην φωτιά να ζεσταθεί, προσθέτουμε το μισό φλιτζάνι ελαιόλαδο και τσιγαρίζουμε τα λαχανικά, εκτός από την ντομάτα. Σβήνουμε με το κρασί και μόλις εξατμιστεί, προσθέτουμε την ντομάτα. Όταν η ντομάτα βγάλει τα υγρά της, ενώνουμε τα λαχανικά με τα φασόλια στη γάστρα, συμπληρώνουμε λίγο από το νερό των φασολιών, προσθέτουμε δάφνη, αλάτι, πιπέρι, τον πελτέ (προαιρετικά) και ψήνουμε στους 180°C για 1 με 1 ½ ώρα περίπου. Όταν είναι έτοιμα, ρίχνουμε το άλλο μισό φλιτζάνι ελαιόλαδο και τον μαϊντανό.Ταιριάζουν με παστά ψάρια, αλλαντικά, αλλά και με τρίμμα αυγοτάραχου.
Λαχανικά,Φασόλια